Ræddu leiðir til að lækna frumkomna gallskorpulifur Í lok júlí í sumar mættu allir helstu sérfræðingar heimsins í lifrarsjúkdómnum PBC , Primary Biliary Cirrhosis , til fundar í Norræna húsinu , alls um 25 manns . Á myndinni má sjá skipuleggjendur fundarins frá vinstri : Sigurður Ólafsson , David Adams ( Bretlandi ) , Eric Gershwin ( Bandaríkjunum ) , Ulrich Beuers ( Hollandi ) og Einar S. Björnsson . „ Íslenska heiti PBC er frumkomin gallskorpulifur og er sjúkdómurinn ekki algengur , hér á Íslandi er nýgengið 2 - 3 tilfelli fyrir hverja 100.000 íbúa á ári . Sjúkdómurinn leggst frekar á konur en karla og er talinn vera sjálfsofnæmissjúkdómur sem leggst aðallega á litla gallganga innan lifrarinnar og veldur bólgu , eyðingu á gallgöngunum og getur leitt til skorpulifrar . PBC hefur verið nokkuð algeng ástæða lifrarígræðslu , sérstaklega á Norðurlöndunum . Það er ekki vitað nákvæmlega hvað veldur sjúkdómnum og við honum er ekki til lækning en um margra ára skeið hefur verið beitt ákveðnum lyfjum sem í mörgum tilfellum ná að halda sjúkdómnum í skefjum , “ segir Sigurður Ólafsson sérfræðingur í lifrarsjúkdómum á Landspítalanum . Sigurður segir mjög mörgum spurningum enn ósvarað um PBC , bæði um orsakir hans en ekki síður hvar best er að bera niður varðandi rannsóknir á nýjum lyfjum og meðferðarmöguleikum . „ Fundurinn hafði yfirskriftina „ Finding Cure for PBC “ og þrátt fyrir að svör við þeirri fyrirsögn fengjust ekki á fundinum þá er mikið gagn að svona fundi og það kemur í ljós á næstu árum þegar þátttakendur hafa unnið úr þeim hugmyndum sem þarna komu fram og átt aukið samstarf sín á milli í kjölfar fundarins . Aðalhvatamaðurinn að þessum fundi , Eric Gershwin , yfirlæknir gigtlækninga og ónæmisfræði við háskólasjúkrahús Kaliforníuháskóla í Davis , er á meðal fremstu vísindamanna heimsins í rannsóknum á orsökum sjúkdómsins , einkum ónæmisfræðilegum þáttum en það er einmitt á því sviði sem augu manna beinast helst að rannsóknum á PBC . “